# Projekts

## **LATVIJAS REPUBLIKAS MINISTRU KABINETS**

2019.gada \_\_\_\_\_\_\_\_\_ Rīkojums Nr.\_\_\_\_\_\_

Rīgā (prot. Nr. .§)

**Par atļauju Lailai Spaliņai savienot amatus**

1. Ministru kabinets (Brīvības bulvārī 36, Rīgā, LV-1050), izskatot Lailas Spaliņas iesniegumu ar lūgumu atļaut savienot Ventspils ostas valdes locekles amatu ar vides aizsardzības un reģionālās attīstības ministra biroja vadītājas amatu, SIA “SPLN” valdes locekles amatu, SIA “Most valuable player” valdes priekšsēdētājas amatu, partijas “Latvijas attīstībai” valdes locekles un biedrības “Latvijas Basketbola savienība” padomes locekles amatu, konstatēja:

1.1. likuma „Par interešu konflikta novēršanu valsts amatpersonu darbībā” (turpmāk – Likums) 4. panta 2.3 daļā ir noteikts, ka par valsts amatpersonām ir uzskatāmas arī personas, kuras ieņem ostas valdes locekļa amatu;

1.2. saskaņā ar Likuma 6. panta pirmo daļu valsts amatpersonai ir atļauts savienot valsts amatpersonas amatu ar citu amatu, uzņēmuma līguma vai pilnvarojuma izpildi, vai saimniecisko darbību individuālā komersanta statusā, vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu "Par iedzīvotāju ienākuma nodokli", ja šajā Likumā vai citā normatīvajā aktā nav paredzēti valsts amatpersonas amata savienošanas ierobežojumi;

1.3. saskaņā ar Likuma 6. panta otro daļu, ja likumā nav noteikti stingrāki ierobežojumi, valsts amatpersonai, ievērojot šā likuma 7. panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās. Par šajā daļā minētajiem amatiem nav uzskatāms pedagoga, zinātnieka, ārsta, profesionāla sportista un radošais darbs. Šajā daļā minētā amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai;

1.4. saskaņā ar likuma 8.1 panta trešo daļu valsts amatpersona, kura vēlas savienot valsts amatpersonas amatu ar citu amatu, un šāda amatu savienošana ir pieļaujama, saņemot amatpersonas (institūcijas) rakstveida atļauju, pirms amatu savienošanas (uzņēmuma līguma noslēgšanas vai pilnvarojuma uzņemšanās) uzsākšanas rakstveidā iesniedz minētajai amatpersonai (institūcijai) lūgumu atļaut savienot valsts amatpersonas amatu ar citu amatu.;

1.5. Ministru kabinets ir institūcija, kas saskaņā ar Likuma 8.1 panta pirmo daļu ir kompetenta sniegt atļauju savienot Ventspils ostas valdes locekles amatu ar vides aizsardzības un reģionālās attīstības ministra biroja vadītājas amatu, SIA “SPLN” valdes locekles amatu, SIA “Most valuable player” valdes priekšsēdētājas amatu, partijas “Latvijas attīstībai” valdes locekles un biedrības “Latvijas Basketbola savienība” padomes locekles amatu;

1.6. saskaņā ar Ventspils brīvostas likuma 2.pantu Ventspils brīvosta ir izveidota, lai veicinātu Latvijas līdzdalību starptautiskajā tirdzniecībā, investīciju piesaisti, ražošanas un pakalpojumu attīstību, kā arī jaunu darba vietu radīšanu. Ventspils brīvostas valdes locekļa pienākumi ir noteikti Likuma par ostām 7.pantā un Ministru kabineta 2012.gada 29.maija noteikumu Nr.379 „Ventspils brīvostas pārvaldes nolikums” 33.punktā;

1.7. vides aizsardzības un reģionālās attīstības ministra biroja vadītāja pienākumi noteikti amata aprakstā, proti, ministra biroja vadītājas pienākumi ir:

1.7.1. Vadīt ministra biroja darbu, organizatoriski nodrošinot ministra politisko vadību ministrijā;

1.7.2. Izstrādāt un koordinēt ministra darba grafiku;

1.7.3. Pieprasīt un saņemt ministra darbam nepieciešamo informāciju no ministrijas struktūrvienībām un ministrijas pakļautībā esošajām iestādēm;

1.7.4. Sekot ministra lēmumu un rīkojumu izpildei ministrijas struktūrvienībās;

1.7.5. Koordinēt ministra ārvalstu komandējumus un vizītes;

1.7.6. Uzturēt informatīvo saikni starp ministru un ministrijas struktūrvienībām un citām iestādēm

1.7.7. Sekot līdzi MK dienaskārtībai un nodrošināt savlaicīgu informāciju ministram;

1.7.8. Savas kompetences ietvaros sniegt viedokli ministram un iesaistīties aktuālu jautājumu risināšanā;

1.7.9. Piedalīties vai deleģēt ministrijas struktūrvienību vadītājus un darbiniekus piedalīties sanāksmēs, darba apspriedēs, darba grupās, sarunās un citos darba pasākumos saskaņā ar ministra dotiem norādījumiem;

1.7.10. Ministra uzdevumā pārstāvēt ministru sanāksmēs, darba apspriedēs, darba grupās, sarunās un citos darba pasākumos;

1.7.11. Sekmēt sadarbību ar ministrijas struktūrvienībām, ministrijas sistēmas institūcijām, citām valsts iestādēm, pašvaldībām un nevalstiskajām organizācijām;

1.7.12. Veikt citus uzdevumus pēc ministra rīkojuma.

1.8. SIA SIA “SPLN” sniedz sabiedrisko attiecību un komunikāciju vadības pakalpojumus;

1.9. SIA “SIA “Most valuable player” darbības veids ir sporta objektu darbība.

2. Izvērtējot Likuma par ostām 7. pantā, [Ventspils brīvostas likuma](http://likumi.lv/doc.php?id=41737) 2 .pantā un Ministru kabineta 2012. gada 29. maija noteikumu Nr. 379 "[Ventspils brīvostas pārvaldes nolikums](http://likumi.lv/doc.php?id=249324)" 33. punktā minētās Ventspils brīvostas valdes funkcijas kopsakarā ar Lailas Spaliņas vides aizsardzības un reģionālās attīstības ministra biroja vadītājas amata, SIA “SPLN” valdes locekles amata, SIA “Most valuable player” valdes priekšsēdētājas amata, partijas “Latvijas attīstībai” valdes locekles un biedrības “Latvijas Basketbola savienība” padomes locekles amata pienākumiem, secināms, ka Ventspils ostas valdes locekļa amata savienošana ar vides aizsardzības un reģionālās attīstības ministra biroja vadītājas amatu, SIA “SPLN” valdes locekles amatu, SIA “Most valuable player” valdes priekšsēdētājas amatu, partijas “Latvijas attīstībai” valdes locekles un biedrības “Latvijas Basketbola savienība” padomes locekles amatu pati par sevi interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

3. Atbilstoši Likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, Lailai Spaliņai ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Ventspils ostas valdes locekļa amatu, vides aizsardzības un reģionālās attīstības ministra biroja vadītājas amatu, SIA “SPLN” valdes locekles amatu, SIA “Most valuable player” valdes priekšsēdētājas amatu, partijas “Latvijas attīstībai” valdes locekles un biedrības “Latvijas Basketbola savienība” padomes locekles amatu, pastāv iespēja, ka Laila Spaliņa var nonākt interešu konflikta situācijā.

4. Ievērojot minēto un pamatojoties uz likuma 8.1 panta piekto daļu, Ministru kabinets nolemj atļaut Lailai Spaliņai savienot Ventspils ostas valdes locekļa amatu ar vides aizsardzības un reģionālās attīstības ministra biroja vadītājas amatu, SIA “SPLN” valdes locekles amatu, SIA “Most valuable player” valdes priekšsēdētājas amatu, partijas “Latvijas attīstībai” valdes locekles un biedrības “Latvijas Basketbola savienība” padomes locekles amatu.

5. Šo rīkojumu saskaņā ar Administratīvā procesa likuma 76.panta otro daļu un 189.panta pirmo daļu var pārsūdzēt Administratīvajā rajona tiesā mēneša laikā no šā rīkojuma publicēšanas oficiālajā izdevumā "Latvijas Vēstnesis", iesniedzot pieteikumu attiecīgajā tiesu namā pēc deklarētās dzīvesvietas vai nekustamā īpašuma atrašanās vietas adreses.

Ministru prezidents A. K. Kariņš

Vides aizsardzības un reģionālās attīstības

ministrs J. Pūce

Paipala, 67026527

Olga.paipala@varam.gov.lv